Minn-Leħen is-Sewwa, Sibt 22 ta' Ottubru 2011 Nhar it-Tnejn, 17 ta' Ottubru, il-Papa Benedittu XVI ippubblika l-Ittra Apostolika Porta fidei (Il-Bieb tal-fidi) li biha istitwixxa s-Sena tal-Fidi li se tibda f'Ottubru 2012 u tintemm fl-24 ta' Novembru, 2013. F'Ottubru, 2012 se titlaqqa' l-Assemblea Ġenerali tas-Sinodu tal-Isqfijiet li se tittratta dwar "L-Evanġelizzazzjoni Ġdida fit-trasmissjoni tal-Fidi Nisranija". Fid-dokument tiegħu, il-Papa jistqarr li qiegħed jistitwixxi din is-Sena tal-Fidi bi tweġiba għall-kriżi profonda tal-fidi li affettwat lil ħafna nies u ħalliethom ifittxu tweġibiet. "Sa mill-bidu tal-ministeru tiegħi bħala Suċċessur ta' San Pietru", kiteb il-Papa, "tkellimt fuq il-bżonn li nerġgħu niskopru l-vjaġġ tal-fidi sabiex iwasslilna b'mod aktar ċar id-dawl fuq il-ferħ u l-entużjażmu mġedded tal-laqgħa tagħna ma' Kristu." Huwa kompla jispjega li l-"Bieb tal-Fidi" huwa dejjem miftuħ u huwa l-muftieħ biex nidħlu fil-Knisja ta' Alla. Il-mixja tal-fidi tibqa' sejra tul il-ħajja kollha, mill-magħmudija sakemm naslu sal-ħajja ta' dejjem. Ta' spiss jiġri li l-Insara jagħtu aktar ħsieb u jimpenjaw ruħhom aktar fir-realtajiet soċjali, kulturali u politiċi minn dawk spiritwali. Huwa għalhekk li fost ħafna nies teżisti kriżi profonda ta' fidi. Il-bniedem illum għalhekk għandu bżonn jerġa' jsib il-gost tal-Kelma t'Alla u jisma' lil Ġesù li jistedinna biex infittxu l-ħobż li jibqa' għall-ħajja ta' dejjem. L-iskop tas-Sena tal-Fidi, spjega l-Papa, huwa dak li toffri lill-Knisja kollha okkażjoni biex fiha nirriflettu u nerġgħu niskopru l-fidi. Din mhix l-ewwel darba li l-Knisja qed tiċċelebra s-Sena tal-Fidi. Dan għaliex il-Knisja dejjem għandha bżonn tiġġedded fil-fidi, issaffiha, tikkonfermaha u tistqarrha. It-tiġdid fil-Knisja jrid iseħħ permezz tax-xhieda tal-ħajja ta' dawk li jemmnu għaliex is-sejħa tagħhom hija dik li permezz tagħhom tiddi l-verità tal-Kelma li ħallielna l-Mulej. Barra minn hekk, il-Knisja minkejja li hija qaddisa, għandha fi ħdanha l-midinbin u għalhekk hija għandha bżonn tissaffa u timxi 'l quddiem fit-triq tal-penitenza u tat-tiġdid. Is-Sena tal-Fidi għalhekk hija stedina għall-konverżjoni awtentika u mġedda fil-Mulej, l-uniku Salvatur tad-dinja. Fil-misteru tal-mewt u l-qawmien tiegħu, Alla wriena l-milja tal-Imħabba li ssalva u ssejjaħ lill-bnedmin għall-konverżjoni permezz tal-maħfra tad-dnubiet. Hija l-imħabba ta' Kristu li timlilna qalbna, kompla l-Papa, u tħeġġiġna biex nevanġelizzaw anki llum u tibgħatna fit-toroq tad-dinja biex inħabbru lil kulħadd il-Vanġelu tiegħu lill-ġnus kollha. Huwa meħtieġ illum niskopru l-ferħ fit-twemmin tagħna u nerġgħu insibu l-entużjażmu biex nikkomunikaw il-fidi. F'din is-Sena tal-Fidi, dawk li jemmnu jridu jiċċelebraw din is-Sena, f'mument ta' bidla fid-dinja, billi jħeġġu lil dawk li jemmnu fi Kristu biex jissaħħu u jsaħħu l-għaqda tagħhom fil-Vanġelu, jistqarru l-fidi tagħhom fi Kristu Rxoxt fil-Katidral u l-knejjes tad-dinja kollha, fid-djar u l-familji u jittrasmettu l-fidi lill-ġenerazzjonijiet In-nisrani ma jistax jaħseb li l-fidi hija xi ħaġa privata għaliex din titlob minnu responsabbiltà soċjali. Matul din is-Sena, irridu niskopru l-għana tat-tagħlim li l-Knisja laqgħet u ħarset matul elfejn sena ta' storja. Irridu niltaqgħu ma' Kristu li jinsab preżenti fil-Knisja, fil-Liturġija u s-Sagramenti. Irridu nintensifikaw ix-xhieda tagħna tal-karità għaliex il-fidi mingħajr karità tkun biss sentiment. Hija l-fidi li ssostnina biex inħarsu bit-tama fl-impenn tagħna fid-dinja waqt li qegħdin nistennew "smewwiet ġodda u dinja ġdida, fejn tgħammar il-ġustizzja." (Ap. 21, 1). Il-Papa jtemm il-Motu Proprio bil-kliem: "Aħna nemmnu b'fidi ferma li l-Mulej Ġesù rebaħ il-ħażin u l-mewt. B'din il-fiduċja żgura aħna nafdaw fih. Huwa jinsab preżenti fostna u jirbaħ is-setgħa tal-ħażin (Lq. 11, 20), u l-Knisja, komunità viżibbli tal-ħniena tiegħu, tibqa' fih bħala sinjal ta' rikonċiljazzjoni definittiva mal-Missier. Aħna nafdaw dan iż-żmien ta' grazzja f'Omm Alla, inħabbra "hienja għaliex emmnet." (Lq. 1, 45).
Ittra Appostolika dwar is-Sena tal-Fidi.